text: Præst sagde op i vrede over kollega der åd græshoppe
  12 september 2012 kl. 06.34
  En præst spiste en græshoppe i kirken under en bibelfortælling. Nu har hans kollega sagt op i vrede.
  I marts i fjor optrådte sognepræst Johannes Gjesing i Gram Kirke med græshoppen i en fortælling om Johannes Døberen, der levede af honning og græshopper. Det skriver JydskeVestkysten.
  
  Kirkeligt dyredrab  
  Men at spise græshopper til en familiegudstjeneste faldt hans kollega Anne Marie Nande så meget for brystet, at hun klagede til domprovst Kim Eriksen og biskop Niels Henrik Arendt. I sognebladet kalder hun det for et "kirkeligt dyredrab" og skriver, at "sådan en kurs kan jeg slet ikke bære at udsætte børn for. Derfor har jeg sagt op."
  
  Sagde op i vrede
  Den måde at formidle bibelhistorie er imidlertid i orden, fastslog de to, hvorefter sognepræst i Højrup Sogn gennem 10 år Anne Marie Nande sagde op. Hun stoppede ved udgangen af august i år. Der blev ikke afholdt afskedsgudstjeneste.
  
  Vil ikke kommentere 
  Menighedsrådsformanden vil ikke kommentere sagen, men henviser til domprovst i Haderslev Kim Eriksen. Sagens hovedperson har det ikke været mulig at få kontakt til.
  